
	Lietuvos eksportuotojams aktuali informacija

	2026‑06‑12
	Vengrijos BVP pirmąjį metų ketvirtį padidėjo 1,7 %, daugiausia dėl namų ūkių vartojimo ir paslaugų sektoriaus. Naujausiais duomenimis, balandį realusis darbo užmokestis buvo 8,9 % didesnis nei prieš metus, o gegužę mažmeninės prekybos apyvarta, lyginant su 2025 m. geguže, išaugo 4,8 %. 
	https://www.ksh.hu/en/first-releases/ker/eker2604.html 
https://www.ksh.hu/en/first-releases/kis/ekis2605.html 
	

	2026‑07‑02
	Vengrijos prekybos perteklius gegužę siekė 502 mln. eurų – 160 mln. eurų daugiau nei prieš metus. Eksporto apimtis per metus sumažėjo 5,1 %, importo – 2 %. Prekybos su kitomis ES valstybėmis perteklius padidėjo iki 969 mln. eurų, o prekyboje su ES nepriklausančiomis šalimis užfiksuotas 467 mln. eurų deficitas. 
	https://bbj.hu/economy/finance/trade/hungary-trade-surplus-reaches-eur-502-mln-in-may/ 
	

	2026‑07‑06
	Mažmeninės prekybos apyvarta gegužę buvo 4,8 % didesnė nei prieš metus, o, palyginti su balandžiu, padidėjo 0,7 %. Maisto prekių pardavimai augo 3,5 %, ne maisto prekių – 4,9 %, degalų – 1,9 %, o prekyba internetu sudarė 8,2 % visos mažmeninės prekybos apyvartos. 
	https://bbj.hu/business/industry/retail/hungary-retail-sales-rise-4-8-in-may-up-0-7-month-on-month/ 
	

	2026‑06‑04
	Šiaurės rytų Vengrijoje patvirtintas pirmasis afrikinio kiaulių maro protrūkis šalies naminių kiaulių populiacijoje. Paskersti apie 3 tūkst. gyvulių, nustatytos apsaugos zonos, o dalis eksporto rinkų, įskaitant Pietų Korėją, Vietnamą ir Serbiją, užsidarė Vengrijos kiaulienai. 
	https://www.reuters.com/business/healthcare-pharmaceuticals/hungary-reports-african-swine-fever-domestic-pigs-first-time-2026-06-04/
	

	Lietuvos verslo plėtrai užsienyje aktuali informacija / Tiesioginėms užsienio investicijoms pritraukti į Lietuvą aktuali informacija

	2026‑06‑10
	Vengrijos vyriausybė ir EK pasiekė susitarimą, kuris, įgyvendinus numatytas reformas, gali sudaryti sąlygas atlaisvinti iki 16,4 mlrd. eurų anksčiau įšaldytų ES lėšų. Finansavimą numatoma skirti energetikos ir transporto infrastruktūrai, būsto projektams, aukštajam mokslui ir kt. Vykdydama prisiimtus įsipareigojimus, Vengrijos vyriausybė pateikė parlamentui antikorupcinių ir skaidrumo didinimo pataisų paketą, kuriuo plečiami Sąžiningumo tarnybos įgaliojimai, griežtinamos turto deklaravimo bei viešųjų pirkimų taisyklės. Lėšų išmokėjimas priklausys nuo to, ar Vengrija laiku ir tinkamai įgyvendins sutartas reformas. 
	https://www.reuters.com/business/eu-agrees-unlock-billions-funds-hungary-von-der-leyen-2026-05-29/
https://www.euractiv.com/news/hungary-seeks-to-unlock-e10-4bn-in-eu-funds-with-anti-corruption-overhaul/
	

	2022-05-22
	Investicijų apimtis Vengrijoje pirmąjį 2026 m. ketvirtį, palyginti su tuo pačiu laikotarpiu pernai, sumažėjo 0,5 %, o, pakoregavus pagal sezoninius veiksnius, – 1,3 %. Tai jau dvyliktas ketvirtis iš eilės, kai investicijų aktyvumas mažėja. Didžiausią įtaką tam turėjo silpnos investicijos transporto, logistikos ir gamybos sektoriuose, nors statybų ir NT srityse fiksuotas augimas. 
	https://www.ksh.hu/en/first-releases/ber/eber2603.html
	

	2026‑05‑21
	„Revolut“ paskelbė naują mokesčių struktūrą Vengrijos klientams, kurių sąskaitos perkeliamos į Lietuvoje registruoto „Revolut Bank UAB“ Vengrijos filialą ir patenka į vietos finansinių sandorių mokesčio sistemą. „Standard“ ir „Plus“ klientams 0,45 % mokestis taikomas pervedimo daliai, viršijančiai 50 tūkst. forintų. 
	https://www.revolut.com/en-HU/legal/hirdetmeny/
	

	2026‑06‑01
	Nuo birželio panaikintas papildomas mokestis statybinių medžiagų ir keramikos gamintojams. Jis ypač apsunkino užsienio kapitalo įmonių veiklą. ES Teisingumo Teismui pripažinus sistemą netiesiogiai diskriminacine, jos atsisakymas sumažina vieną iš svarbiausių patekimo į Vengrijos statybinių medžiagų rinką kliūčių.
	https://www.penzcentrum.hu/gazdasag/20260604/fontos-valtozast-jelentettek-be-magyarorszagon-vegleg-eltorlik-a-vitatott-kulonadot-1199909 
	

	2026‑06‑11
	Nuo birželio 5 d. Vengrija nustojo išduoti naujas darbo vizas pagal supaprastintą tvarką darbuotojams iš Filipinų, Sakartvelo ir Armėnijos. Jau Vengrijoje dirbantys šių šalių piliečiai gali prašyti pratęsti leidimus, o iki pakeitimo pateiktos paraiškos bus nagrinėjamos. Vyriausybė sprendimą vadina pirmuoju darbo imigrantų srautų reguliavimo žingsniu ir teigia siekianti apsaugoti vietos gyventojų darbo vietas bei atlyginimus. Verslo organizacijos perspėja, kad tolesnis ribojimų plėtimas galėtų sustiprinti darbo jėgos trūkumą gamybos ir paslaugų sektoriuose. Nors užsieniečiai sudaro tik apie 2 % visų Vengrijos darbuotojų, kai kuriose įmonėse jų dalis siekia iki 20 %, todėl griežtesnė politika gali apsunkinti gamybos pajėgumų išlaikymą ir naujų investicijų įgyvendinimą. 
	https://www.reuters.com/business/world-at-work/hungary-stop-issuing-worker-visas-people-three-countries-starting-friday-2026-06-05/
	

	2026‑06‑01
	Naujoji valdžia sugriežtino Kinijos elektromobilių ir baterijų gamyklų priežiūrą. Dėl BYD gamyklos statybų Segede pradėtas tyrimas, įtariant aplinkosaugos pažeidimus ir galimai užteršto grunto išvežimą. 
	https://autopro.hu/en/news/byd-in-szeged-has-seriously-violated-the-requirements-set-forth-in-its-permit/1615974
	

	Lietuvos turizmo sektoriui aktuali informacija

	2026‑06-26
	Gegužę Vengrijos apgyvendinimo įstaigose apsistojo beveik 1,8 mln. svečių – 2,6 % daugiau nei prieš metus. Vidaus turistų skaičius išaugo 4,9 %, o užsienio – 0,2 %. Budapešte užsienio turistų sumažėjo 1,4 %, tuo tarpu Balatono regione jų padaugėjo 3,4 %. 
	https://www.budapesttimes.hu/economy/foreign-visitor-decline-drags-down-april-tourism-figures/
	

	2026‑06‑08
	Gegužę, po šešerių metų pertraukos, atnaujintas sezoninis tiesioginis „American Airlines“ maršrutas Filadelfija-Budapeštas, o birželį – „Air Canada“ vykdoma Budapešto ir Toronto jungtis. Skrydžiai į Šiaurės Ameriką sutampa su sparčiausiai augančiu Vengrijos atvykstamojo turizmo segmentu ir stiprina Budapešto, kaip regioninio tolimojo susisiekimo centro, poziciją. Oro uostas 2026 m. tikisi aptarnauti apie 20 mln. keleivių.
	https://news.aa.com/news/news-details/2026/Your-European-summer-is-calling-American-Airlines-unlocks-more-access-for-travelers-NET-RTS-05/default.aspx
	

	Bendradarbiavimui mokslinių tyrimų, eksperimentinės plėtros ir inovacijų (MTEPI) srityse aktuali informacija

	2026‑05‑15
	Vyriausybė nutraukė 261,7 mlrd. forintų (apie 671 mln. eurų) vertės sutartį su Nobelio premijos laureato fiziko Ferenc Krausz įkurtu „Élvonal“ fondu ir paprašė grąžinti jau išmokėtus 22 mlrd. forintų (apie 56 mln. eurų) valstybės lėšų. Sutartis, sudaryta likus vos dviem mėnesiams iki rinkimų, numatė ilgalaikį finansavimą iki 2031 m., tačiau naujoji valdžia teigia siekianti skaidresnės, konkursine tvarka paremtos mokslo finansavimo sistemos. Fondo taryba, kurioje yra Krausz ir kiti Nobelio premijos laureatai, pareiškė, kad jų veikla atitinka nacionalinį interesą ir paragino dialogą su vyriausybe, o mokslo ir technologijų ministras Z.  Tanács pabrėžė poreikį reformuoti mokslo politiką, nukreipiant finansavimą per atviras ir konkurencines sistemas universitetams, institutams ir mokslininkams.
	https://hungarytoday.hu/government-terminates-contract-with-nobel-laureates-foundation/
	

	2026‑06‑02
	Iš planuojamo atblokuoti ES finansavimo 2,2 mlrd. eurų numatyta universitetų moksliniams tyrimams ir plėtrai. Susitarimas su EK taip pat turėtų leisti viešojo turto fondų valdomų universitetų studentams ir darbuotojams nuo kitų akademinių metų vėl dalyvauti „Erasmus“ ir kitose ES programose, tačiau tam dar būtinos akademinės laisvės ir universitetų valdymo reformos. 
	https://www.reuters.com/business/eu-agrees-unlock-billions-funds-hungary-von-der-leyen-2026-05-29/
	

	2026‑05‑15
	Vengrija yra viena iš 2025 m. pabaigoje įsteigto Europos skaitmeninio viešojo administravimo konsorciumo IMPACTS-EDIC steigėjų. Šaliai konsorciume atstovauja Skaitmeninės Vengrijos agentūra ir valstybinė IT bendrovė „IdomSoft“, o Vengrijos atstovas V. Vass išrinktas vienu iš generalinės asamblėjos vicepirmininkų. Pirmoji konsorciumo narių asamblėja įvyko 2026 m. kovo 5 d. Atėnuose. Kartu su Graikija, Kroatija, Nyderlandais, Lenkija ir Ukraina, Vengrija prisidės kuriant tarpvalstybines skaitmenines viešąsias paslaugas, elektroninės tapatybės, saugaus duomenų apsikeitimo ir bendrų sąveikumo standartų sprendimus. Iniciatyva gali tapti platforma valstybių institucijų ir technologijų bendrovių bendradarbiavimui skaitmeninių viešųjų paslaugų srityje. 
	https://www.dmu.gov.hu/cikkek/magyarorszag-is-alakitja-az-europai-digitalis-kozigazgatas-jov-jet-51 
	

	Lietuvos ekonominiam saugumui aktuali informacija

	2026‑05‑15
	Reaguojant į tarptautinę energetikos rinkos situaciją, galinčią kelti grėsmę vidaus tiekimams, naujasis Vengrijos ekonomikos ir energetikos ministras I. Kapitány įpareigojo iš šalies strateginių kuro atsargų išleisti didelius benzino ir dyzelino kiekius - sprendimu išleidžiama 150 mln. litrų 95 oktanų benzino ir 425 mln. litrų dyzelino. Pagal nutarimą šie kiekiai turi būti parduodami tik valstybės nustatytomis kainų lubomis, siekiant apsaugoti vidaus rinką, o Vengrijos angliavandenilių atsargų asociacija turi įsigyti šias atsargas iki 2026 m. birželio 30 d. Benzinas ir dyzelinas skirti degalinėms bei galutiniams vartotojams. Grynosios kainos nustatytos atitinkamai apie 270,25 forinto (0,75 euro) už litrą benzinui ir 300,48 forinto (0,83 euro) dyzelinui. Pilnam atsargų atstatymui nustatytas terminas - 2027 m. birželio 30 d.
	https://ceenergynews.com/oil-gas/hungary-releases-fuel-reserves/
	

	2026‑05‑27
	A. Vučičiaus vizito Kinijoje metu pasirašyta daugiau kaip 20 tarpvalstybinių bendradarbiavimo dokumentų, o atskirai su Kinijos bendrovėmis suderintos daugiau kaip 953 mln. eurų vertės investicijos, kurios turėtų sukurti apie 1700 darbo vietų. Susitarimai apėmė ne tik prekybą, infrastruktūrą ir pramonę, bet ir DI, pažangiąją gamybą, robotiką, žaliąją energetiką bei švietimą. Didžiausios Kinijos bendrovės šalyje yra investavusios beveik 8 mlrd. eurų ir įdarbinusios apie 40 tūkst. žmonių.
	https://seenews.com/news/serbia-secures-953-mln-euro-of-fresh-chinese-investments-1295385
	

	2026‑05‑27
	Serbijos valstybinė naftotiekių operatorė „Transnafta“ pasirinko Vengrijos MVM grupei priklausančios bendrovės „MVM Južna Bačka“ vadovaujamą konsorciumą tiesti 113 km ilgio naftotiekio atkarpą nuo Horgošo, esančio prie Vengrijos sienos, iki Novi Sado. Planuojama jungtis, kurios metinis pajėgumas siektų apie 5,5 mln. tonų naftos, sujungtų Serbiją su per Vengriją einančiu „Družba“ naftotiekiu ir sumažintų jos priklausomybę nuo naftos tiekimo per Kroatiją.
	https://serbia-energy.eu/serbia-hungary-oil-pipeline-faces-delay-as-legal-challenge-hits-procurement-process/
	

	2026‑06‑03
	Naftos tiekimas „Družba“ vamzdynu į Vengriją ir Slovakiją atnaujintas po kelis mėnesius trukusio sutrikimo, tačiau birželio pradžioje srautas dar buvo mažesnis nei iki sustabdymo.
	https://www.reuters.com/business/energy/russias-druzhba-oil-exports-hungary-slovakia-back-normal-levels-may-sources-say-2026-06-03/
	

	2026‑06‑11
	MOL ir Serbijos vyriausybė priartėjo prie susitarimo dėl Rusijos bendrovių valdomo 56,15 % naftos įmonės NIS akcijų paketo. Pagal svarstomą struktūrą Serbija papildomai įsigytų 5 % akcijų ir gautų stipresnes teises blokuoti nacionaliniams interesams prieštaraujančius sprendimus, o MOL derasi su JAE bendrove ADNOC dėl mažumos dalies. Sandoriui dar būtinas JAV sankcijų administratoriaus leidimas. Kontrolės perėjimas MOL sustiprintų Vengrijos bendrovės vaidmenį Vakarų Balkanų energetikoje, bet kartu padidintų jos atsakomybę už jautrią Serbijos rinką.
	https://www.reuters.com/business/energy/hungarys-mol-seeks-extension-finalise-talks-buy-serbias-nis-serbian-energy-2026-06-03/
	

	Bendra akreditacijos valstybių ekonominė informacija

	2026‑06‑03
	Vengrijos ekonomikos augimas išlieka vangus – EBPO prognozuoja, kad po vos 0,5 % augimo 2025 m. šalies BVP 2026 m. padidės 1,6 %, o 2027 m. – 2 %. EK vertinimas panašus – atitinkamai 1,8 % ir 2,1 %, tačiau Komisija prognozuoja, kad biudžeto deficitas 2026 m. išaugs iki 6,2 % BVP ir 2027 m. vis dar sieks 5,8 %, o valstybės skola pakils iki 76,8 % BVP. „S&P Global Ratings“ ir „Fitch“ birželio pradžioje paliko Vengrijos kredito reitingus nepakeistus, tačiau išlaikė neigiamą perspektyvą, daugiausia dėl didelio deficito, augančios skolos ir silpno ekonomikos augimo. 
	https://www.oecd.org/en/publications/2026/06/oecd-economic-outlook-volume-2026-issue-1_8be0dba6/full-report/hungary_9a57c410.html 
https://economy-finance.ec.europa.eu/economic-surveillance-eu-member-states/country-pages-including-country-reports/hungary/economic-forecast-hungary_en 
	

	
	Serbijos BVP pirmąjį metų ketvirtį buvo 3,2 % didesnis nei prieš metus, nors, palyginti su ankstesniu ketvirčiu, padidėjo tik 0,2 %. TVF visų 2026 m. augimą vertina nuosaikiau – apie 2,8 %, nes šalies ekonomiką veikia energijos tiekimo rizikos. Metinė infliacija balandį siekė 3,3 % ir liko Serbijos centrinio banko nustatytame intervale. 
	https://www.stat.gov.rs/en-us/vesti/statisticalrelease/?p=17907
https://www.imf.org/en/news/articles/2026/06/15/pr26201-serbia-imf-concludes-the-third-review-under-pci 
	

	Kita ekonominiam bendradarbiavimui aktuali informacija

	2026‑05‑26
	Finansinių paslaugų infrastruktūros bendrovė „Banking Circle“ rengiasi pradėti veiklą Vengrijoje ir šiuo metu derina patekimo į rinką sąlygas su šalies reguliuotojais. Liuksemburge licencijuota įmonė teikia sąskaitų valdymo, valiutos keitimo ir tarptautinių mokėjimų sprendimus daugiau nei 850 fintech įmonių.  
	https://www.portfolio.hu/deviza/20260526/magyarorszagon-terjeszkedik-a-850-fintechet-kiszolgalo-globalis-fizetesi-infrastruktura-szereplo-838612 
	

	2026-05-22
	Vengrija atkūrė draudimą importuoti nemažą dalį Ukrainos žemės ūkio ir maisto produktų. Draudimas trumpam buvo nustojęs galioti, pasibaigus nepaprastajai padėčiai. Jis taikomas grūdams, miltams, aliejui, mėsai, kiaušiniams, medui, daržovėms, vynui ir kt. Tranzitas per šalį leidžiamas, tačiau griežtai kontroliuojamas. 
	https://www.euractiv.com/news/hungary-revives-ukraine-food-ban-after-accidental-lapse/

